सोमवार को कमला और पलटा मिलने आयीं. गुड्डू पिंकी भी साथ थे. कलम, कुछ शादी की मिठाई और चार डिब्बी सिगरेट, चाय की दो कूपन बुक, कमला दे गयी. पैसे उसके पास बिल्कुल नहीं. काफ़ी परेशान सी थी. उसकी आँख भी अभी ठीक नहीं हुई. पिंकी पहले तो कुछ सहमी सी थी. फ़िर मैंने गोद में ले कर प्यार किया, तो खुश हो कर खेलती रही. अगले तीन चार दिन यूँ ही बीते. अखबार पढ़ना, जेल के पुस्कालय से मँगवा कर उपन्यास पढ़ना, सुबह थोड़ी वर्जिश और सोना. खाना भी बहुत कुछ हज़म होने लगा है. दिन में चना मिल जाता है और रोज़ का एक छटाँक गुड़. खाना तो बहुत खराब है फ़िर भी गाड़ी चलती है. मेरा ख्याल है अगर रोज़ की थोड़ी वर्जिश का क्रम चलता रहा तो बीमार पड़ने का कोई खतरा नहीं होगा.